Na temelju članka 19. a Zakona o porezu na dohodak ("Narodne novine" broj 115/16, 106/18, 121/19, 32/20, 138/20, 151/22 i 114/23) i članka 25. Statuta Općine Ružić („Službeni vjesnik Šibensko-kninske županije“ broj 7/21), Općinsko vijeće Općine Ružić na 14. sjednici održanoj dana 04. prosinca 2023. godine donijelo je

**ODLUKU**

**o visini poreznih stopa godišnjeg poreza na dohodak na području Općine Ružić**

**Članak 1.**

Ovom Odlukom utvrđuje se visina poreznih stopa godišnjeg poreza na dohodak za porezne obveznike na području Općine Ružić.

**Članak 2.**

Porezne stope iz članka 1. ove Odluke utvrđuju se kako slijedi:

* niža porezna stopa 20%,
* viša porezna stopa 30%.

**Članak 3.**

Ova Odluka objavit će se u „Narodnim novinama“ i "Službenom glasilu Općine Ružić", a stupa na snagu 1. siječnja 2024. godine.

KLASA: 410-01/23-01/2

URBROJ: 2182-8-02-23-1

Gradac, 04. prosinca 2023. godine

OPĆINSKO VIJEĆE OPĆINE RUŽIĆ

PREDSJEDNIK

Ante Duran, v.r.

**OBRAZLOŽENJE**

**Nacrta prijedloga Odluke o visini poreznih stopa godišnjeg poreza na dohodak**

**na području Općine Ružić**

Zakonom o izmjenama i dopuni Zakona o lokalnim porezima („Narodne novine“ broj 114/23), kojeg je Hrvatski sabor donio 28. rujna 2023. godine, ukinut je prirez porezu na dohodak kao jedan od poreza koje su, temeljem dosadašnjih odredbi Zakona o lokalnim porezima („Narodne novine“ broj 115/16, 101/17 i 114/22) mogle uvesti jedinice lokalne samouprave (gradovi i općine). Istoga dana donesen je i Zakon o izmjenama i dopunama Zakona o porezu na dohodak („Narodne novine“ broj 114/23), kojim su, pored ostalog, slijedom navedenog ukidanja prireza porezu na dohodak ukinute i odredbe dosadašnjeg Zakona o porezu na dohodak („Narodne novine“ broj 115/16, 106/18, 121/19, 32/20, 138/20 i 151/22), kojima je bilo propisano da se porez na dohodak uvećava za iznos prireza porezu na dohodak.

Prirez porezu na dohodak je izvor prihoda jedinica lokalne samouprave, pri čemu su, sukladno dosadašnjim propisima jedinice lokalne samouprave odnosno gradovi i općine mogli samostalno odlučivati o njegovu uvođenju, kao i o visini stope prireza porezu na dohodak unutar zakonom propisanog raspona.

U tom smislu je, sukladno dosadašnjim zakonskim odredbama, još uvijek važećom Odlukom o lokalnim porezima Općine Ružić („Narodne novine„ broj 69/2019), kao jedan od općinskih poreza utvrđen upravo prirez porezu na dohodak, s propisanom stopom od 5%. S obzirom na ukidanje prireza porezu na dohodak i citiranu Odluku o lokalnim porezima Općine Ružić potrebno je odgovarajuće odluke uskladiti s navedenim zakonskim izmjenama.

Kako bi se jedinicama lokalne samouprave nadoknadio gubitak prihoda uslijed ukidanja prireza porezu na dohodak, odredbama izmijenjenog Zakona o porezu na dohodak („Narodne novine“ broj 115/16, 106/18, 121/19, 32/20, 138/20, 151/22 i 114/23) – u daljnjem tekstu: Zakon), gradovima i općinama omogućeno je da svojim odlukama samostalno upravljaju visinom stopa poreza na dohodak odnosno da propišu visinu stope ovoga poreza u Zakonom utvrđenim granicama za godišnje dohotke (dohodak od nesamostalnog rada, samostalne djelatnosti i drugi dohodak koji se ne smatra konačnim), a u svrhu postizanja ciljane visine prihoda potrebnih za nesmetano provođenje i ostvarivanje propisima utvrđenih poslova i zadataka jedinica lokalne samouprave.

Slijedom navedenog, člankom 19. a Zakona propisano je da visine poreznih stopa određuju predstavnička tijela jedinica lokalne samouprave svojom odlukom, pri čemu općina može odrediti nižu stopu u granicama od 15 % do 22 % te višu stopu u granicama od 25 % do 33%.

Sukladno navedenom, ukoliko bi se sadašnja niža stopa od 20% uvećala za postojeći prirez od 5%, ista bi mogla iznositi 21%, dok bi viša stopa od sadašnjih 30% uvećana za prirez od 5% mogla iznositi 31,50%

Sukladno odredbi članka 38. stavka 2. navedenog Zakona o izmjenama i dopunama Zakona o porezu na dohodak, jedinice lokalne samouprave su dužne navedenu odluku o visini poreznih stopa godišnjeg poreza na dohodak donijeti i objaviti do kraja 2023. godine, odnosno do 15. prosinca 2023. godine, pri čemu sama odluka stupa na snagu 1. siječnja 2024. godine.

Nacrtom prijedloga ove Odluke o visini poreznih stopa se predlaže da se porezne stope utvrde na način da niža porezna stopa iznosi 20%, a viša porezna stopa 30%, odnosno da se zadrže u vrijednostima kakve je propisivao dosadašnji Zakon što će poreznim obveznicima utjecati na smanjenje porezne obveze, ali će se smanjiti i porezni prihodi općine, ukoliko ne dođe do povećanja plaća.